寄王逢原
作者：王安石
朝代：宋

paragraphs: 北風吹雲埋九垓，草木零落空池臺。
六龍避逃不敢出，地上獨有寒崔嵬。
披衣起行愁不愜，歸坐把卷闔且開。
永懷古人今已矣，感此近世何爲哉。
申韓百家爇火起，孔子大道寒於灰。
儒衣紛紛欲滿地，無復氣焰空煤炱。
力排異端誰助我，憶見夫子真奇材。
楩柟豫章概白日，秖要匠石聊穿裁。
我方官拘不得往，子有閑暇宜能來。
晤言相與入聖處，一取萬古光芒迴。